Эш сәфәре барышында Республика Башлығы район үҙәгендә Советтар Союзы Геройы Валентин Паширов исемендәге мәҙәниәт һәм ял паркын ҡараны. Ул күләмле реконструкциянан һуң асылған. Төҙөкләндереү эштәре өсөн «Торлаҡ һәм ҡала мөхите» милли проекты сиктәрендә дөйөм алғанда 8 млн һум күләмендә аҡса бүленгән. Район хакимиәте башлығы Руслан Ғиззәтуллин әйтеүенсә, хәҙер был парк урындағы халыҡтың яратҡан ял урыны. Әлеге мәлдә Күшнаренкола йәнә үҙәк майҙан төҙөкләндерелә. Биләмәнең үҫеш концепцияһын Өфө дәүләт нефть-техник университетының төҙөлөш институты һәм Ҡала төҙөлөшөн тикшереү һәм проекттар үҙәге әҙерләгән. «Заманса ҡала мөхите» программаһы сиктәрендә проектты тормошҡа ашырыу өсөн 10 млн һум аҡса бүленгән.